የከተማ አስተዳደሩ ቆሻሻ ፕላስቲኮችን ወደ ጥቅም በመቀየር 17ሺህ ቶን ለውጭ ገበያ አቅርቧል
አዲስ አበባ፤- የአዲስ አበባ ከተማ አስተዳደር 17 ሺህ ቶን የፕላስቲክ ቆሻሻን መልሶ ጥቅም ላይ እንዲውል በማዘጋጀት ለውጭ ገበያ መላኩን አስታወቀ። በአገር ውስጥ ቆሻሻን ወደ ጥቅም በመቀየር ባለፉት ዘጠኝ ወራት 80 ሚሊዮን ብር ገቢ ማግኘት ተችሏል። በከተማ አስተዳደሩ የደረቅ ቆሻሻ አስተዳደር ኤጀንሲ የመልሶ መጠቀምና ዑደት ማዕከል አስተዳደር ዳይሬክተር አቶ ካሳሁን ጸጋዬ፤በተለይ ለአዲስ ዘመን ጋዜጣ እንደገለጹት፣ የተለያዩ ድርጅቶች አገልግሎት ላይ ውሎ የወዳደቀ የውሀ
መያዣ ፕላስቲኮችን በመፍጨት ወደ ጣሊያን፣ ቻይናና ሌሎች አገሮች ኤክስፖርት አድርገዋል። በዚህም አገሪቱ የውጭ ምንዛሪ ከማግኘቷ በተጨማሪ ለበርካታ ዜጎች የሥራ ዕድል ፈጥሯል ያሉት አቶ ካሳሁን ይሁን እንጂ በአሁኑ ወቅት በኮሮና ወረርሽኝ ምክንያት የኤክስፖርት ገበያው መቀዛቀዙን ተናግረዋል። ሆኖም ግን በሥራው ላይ ተሰማርተው የነበሩ ድርጅቶች የተፈጥሮ ማዳበሪያ (ኮምፖስት) እንዲያመርቱ ለማድረግ ጥረት እየተደረገ መሆኑን ተናግ ረዋል። “ቆሻሻ ሀብት ነው” ያሉት ዳይሬክተሩ ወደ ውጭ ኤክስፖርት ከማድረግ ሌላ በአገር ውስጥም የወረቀት፣ የብረት፣ የጨርቃጨርቅ፣ የእቃ መያዣ ከረጢት(ማዳበሪያ)፣ ጠርሙስ እና ሌሎች ቆሻሻዎችን ለይቶ በአዲስ መልኩ ጥቅም ላይ እንዲውል እየተደረገ መሆኑን አስታውቀዋል። ባለፉት ዘጠኝ ወራት 28 ሺህ151 ቶን ደረቅ ቆሻሻ መልሶ ጥቅም ላይ ለማዋል በተሰራው ሥራ የተለያዩ ድርጅቶችና ዜጎች 80 ሚሊዮን ብር ገቢ ማግኘታቸውን ገልጸዋል። በዘርፉ 74 የሽርክና
ማህበራት፣ 40 ድርጅቶች፣
ስድስት ሺህ ቆሻሻ
የሚሰበስቡ፣ 800 መልሶ
ጥቅም ላይ የሚያውሉና
መደበኛ ባልሆነ መንገድ
ቆሻሻን በመሰብሰብ ወደተለያየ
ጥቅም በመቀየር ለሚተዳደሩ
ለበርካታ ዜጎች የሥራ
ዕድል መፍጠሩንም አመልክተዋል። ከዚህም በተጨማሪ ከከተማዋ የሚወጣውን ቆሻሻ ለተፈጥሮ ማዳበሪያ የማዘጋጀት ሥራ እየተሰራ መሆኑን የተናገሩት አቶ ካሳሁን ባለፉት ዘጠኝ ወራት 250 ቶን የተፈጥሮ ማዳበሪያ (ኮምፖስት) ተዘጋጅቷል። የተፈጥሮ ማዳበሪያው የተዘጋጀው በቤተሰብ እና በማህበራት ደረጃ መሆኑን ጠቅሰው ለዚህም የገበያ ትስስር ተፈጥሯል ብለዋል።የአዲስ አበባ የተፋሰስና የወንዝ ዳርቻ የአረንጓዴ ልማት ፕሮጀክቶች የተፈጥሮ ማዳበሪያ ብቻ እንዲጠቀም በህግ ተቀምጧል ያሉት ዳይሬክተሩ በመሆኑም ከከተማዋ ከሚመነጨው ቆሻሻ የሚዘጋጀው የተፈጥሮ ማዳበሪያ ለከተማዋ የአረንጓዴ ልማትና የከተማ ግብርና እንደሚውል አንስተዋል። በአሁኑ ወቅትም ከፍተኛ የተፈጥሮ ማዳበሪያ ፍላጎት መኖሩን ገልጸዋል። በከተማዋ ከሚመነጨው ቆሻሻ 65 በመቶ የሚሆነው ወደ ጥቅም የሚቀየር መሆኑን ያነሱት ዳይሬክተሩ በቀጣይም ይህን ተግባራዊ ለማድረግ የተለያዩ ሥራዎችን እንደሚሰሩ አመልክተዋል። ኤጀንሲው በአምስት ዳይሬክቶሬቶች የተዋቀረ ሲሆን፣ ሶስቱ ግንዛቤ የመፍጠር፣ ቆሻሻን የመሰብሰብና መልሶ የመጠቀም ተግባራትን ያከናውናል። እስከ ወረዳ ማዋቅር ያላቸው ደረቅ ቆሻሻን የመሰብሰብ፣ የማጓጓዝና መልሶ ጥቅም የማዋል ሥራም ይሰራሉ።አዲስ ዘመን ሚያዚያ 25 ቀን 2012 ዓ.ምአጎናፍር ገዛኸኝ